Giovanni Muzi

Giovanni Alessandro Muzi (født 1. januar 1772 i Roma, død 30. november 1849 i Spoleto i Kirkestaten) var en italiensk katolsk geistlig og  biskop av Città di Castello i Kirkestaten.

Liv og virke

Bakgrunn
Giovanni Muzi kom fra enkle kår og var sønn av en kusk, Giovanni Cosimo Muzi som stammet fra Otricoli i Umbria, og hans hustru Maria Antonia Sabbatini. Familiens bosted i Roma var på Via delle Carrozze i sognet San Lorenzo in Lucina.

Prest
Han ble presteviet den 20. desember 1794 av kardinalbiskopen av Sabina, Andrea Corsini. Fra Collegio Romano ble han 13. september 1795 promovert til Doctor theologiae. Deretter var han lektor for filosofi og teologi, først ved seminaret i Magliano Sabina i 1797. Antagelig forble han der til seminaret stengte, som var bare ett år etter. Så er det uklart hva han gjorde; på ett eller annet tidspunkt var han imidlertid tilbake i Roma. Der underviste han ved Arciginnasio, universitetet La Sapienza. 

Det pavelige diplomati: I desember 1815 inntrådte han som consultor i den romerske kurie, tilknyttet kongregasjonen for ekstraordinære kirkelige anliggender. Det er ikke klart hvordan han således kom inn i det pavelige diplomati, ettersom denne karriere var generelt reservert til dem som hadde blitt utdannet til det ved Accademia dei Nobili Ecclesiastici, et akademi for unge menn fra aristokratiske familier. 

Fra 1818 til 1823 var han uditore hos den apostoliske nuntius i Wien, erkebiskop Paolo Leardi, og det er også bemerkelsesverdig idet det var en av de aller viktigste nuntiaturer overhodet. Dette var årene rett etter Wienerkongressen, i et klima med intense diplomatiske interaksjoner nettopp i den østerrikske hovedstad, med minister og greve Metternich som sentral aktør.

Han oppviste gode diplomatiske talenter og var i stand til å lede nuntiaturet med balanse og visdom da nuntien selv forlot Wien for mellom februar og august 1819 å ledsage keiser Frans I på hans reise i Italia. Statssekretær kardinal Ercole Consalvi anerkjente hans dyktighet og doterte ham med et stipend på 80 scudi.

Erkebiskop
Kardinal Consalvi hadde ham i tankene for en nytt og delikat oppdrag, som krevde at han ble bispeviet. Tilbake i Roma ble Giovanni Muzi den 16. mai 1823 utnevnt til titularerkebiskop av Philippi. Han ble bispeviet den 25. mai samme år av biskopen av Ancona e Numana Giovanni Francesco kardinal Falzacappa; medkonsekrerende var erkebiskop Carlo Zen og biskop Gregorio Muccioli. 

I mars 1823 ble han utnevnt til apostolisk vikar i Chile med kirkelig jurisdiksjon i de andre territorier i spansk Amerika som hadde gått til opprør mot hjemlandet og hadde etablert selvstendige republikker. Den  28. juni 1823 ble han utsendt som dette til Chile, og han ble da ledsaget av den unge kanoniker fader Giovanni Mastai Ferretti, som senere skulle bli pave Pius IX, og presten Giuseppe Sallusti. Hans mandat bragte ham rundt på omfattende rreiser i store deler av Sør-Amerika.

Italia
Etter tjenesten i Chile og Sør-Amerika og vel tilbake i Europa ble han overført til bispestolen i Città di Castello. Der grunnla han søsterordenen Figlie della misericordia, for sykepleien av trengende, og for foreldreløse og hittebarn. Det var et pavelig institutt, og tilknyttet det katolske hospitalet i byen.

Han døde i 1849 under et bispemøte i Spoleto, etter et 24 år lang tid som biskop.

Verker 
 Memorie ecclesiastiche e civili della diocesi di Città di Castello, con dissertazione preliminare sull’antichità ed antiche denominazioni di detta città. 7 Bde., Città di Castello 1842–1844.

Episkopalgenealogi 
Hans episkopalgenealogi er:
 Kardinal Scipione Rebiba (1504-1577) 
 Kardinal Giulio Antonio Santori (1532-1602) * bispeviet 1566
 Kardinal Girolamo Bernerio (1540-1611) *1586
 Erkebiskop Galeazzo Sanvitale (1566-1622) *1604
 Kardinal Ludovico Ludovisi  (1595-1632) *1621
 Kardinal Luigi Caetani (1595-1642) *1622
 Kardinal Ulderico Carpegna (1595-1679) *1630
 Kardinal Paluzzo Paluzzi Altieri degli Albertoni (1623-1698) *1666
 Pave Benedikt XIII (1649-1730) *1675
 Pave Benedikt XIV (1675-1758) *1724
 Pave Klemens XIII (1693-1769) *1743
 Kardinal Bernardino Giraud (1721-1782) *1767
 Kardinal Alessandro Mattei (1744-1820) *1777
 Kardinal Giovanni Francesco Falzacappa (1767-1840) *1819
 Biskop Giovanni Muzi (1772-1849) *1823

Kilder
 Maria Lupi: «MUZI, Giovanni», i Dizionario biografico degli italiani, vol. 77, Roma, Istituto dell'Enciclopedia Italiana, 2012.

Litteratur 
 
 Maria Lupi: «MUZI, Giovanni», i Dizionario biografico degli italiani, vol. 77, Roma, Istituto dell'Enciclopedia Italiana, 2012.

Referanser 

Italienske katolske biskoper
Pavelige diplomater
Linjen Rebiba
Personer fra Roma